LIETUVOS RESPUBLIKOS VYRIAUSYBĖ

N U T A R I M A S

DĖL STANDARTIZACIJOS IR KOKYBĖS DEPARTAMENTO PRIE LIETUVOS RESPUBLIKOS VYRIAUSYBĖS, LIETUVOS VALSTYBINĖS ŽEMĖS ŪKIO IR MAISTO PRODUKTŲ KOKYBĖS INSPEKCIJOS IR TERITORINIŲ VALSTYBINIŲ STANDARTIZACIJOS IR METROLOGIJOS CENTRŲ REORGANIZAVIMO

1991 m. gruodžio 2 d. Nr. 519

Vilnius

Lietuvos Respublikos Vyriausybė nutaria:

1. Reorganizuoti Standartizacijos ir kokybės departamentą prie Lietuvos Respublikos Vyriausybės, Lietuvos valstybinę žemės ūkio ir maisto produktų kokybės inspekciją, Lietuvos, Kauno, Klaipėdos, Panevėžio ir Šiaulių valstybinių standartizacijos ir metrologijos centrų produkcijos standartų atitikties valstybinės kontrolės padalinius į:

1.1. Lietuvos valstybinę standartizacijos tarnybą;

1.2. Lietuvos valstybinę kokybės inspekciją prie Lietuvos valstybinės standartizacijos tarnybos (su teritoriniais padaliniais miestuose ir rajonuose), finansuojamą iš Lietuvos valstybės biudžeto.

Lietuvos valstybinės kokybės inspekcijos prie Lietuvos valstybinės standartizacijos tarnybos viršininką-vyriausiąjį inspektorių skiria pareigoms ir atleidžia iš pareigų Lietuvos Respublikos Vyriausybės pirmininkas (ministras pirmininkas) Lietuvos valstybinės standartizacijos tarnybos direktoriaus teikimu. Inspekcijos viršininko-vyriausiojo inspektoriaus pavaduotojus jo teikimu skiria pareigoms ir atleidžia iš pareigų Lietuvos valstybinė standartizacijos tarnyba.

Šios inspekcijos darbuotojų tarnybinius atlyginimus nustatyti pagal Lietuvos Respublikos Vyriausybės 1991 m. birželio 27 d. nutarimo Nr. 250 „Dėl gyventojų papildomų išlaidų, susijusių su kai kurių prekių kainų padidėjimu, kompensavimo ir biudžetinių įstaigų darbuotojų darbo apmokėjimo didinimo“ (Žin., 1991, Nr. 21-558) 7 priedėlį.

Nustatyti, kad Lietuvos valstybinė kokybės inspekcija vykdo produkcijos (paslaugų) standartų atitikties bei metrologijos taisyklių laikymosi valstybinę kontrolę.

2. Atliekančius matavimo prietaisų patikrą ūkiskaitinius Lietuvos, Kauno, Klaipėdos, Panevėžio ir Šiaulių valstybinių standartizacijos ir metrologijos centrų padalinius reorganizuoti į Vilniaus, Kauno, Klaipėdos, Panevėžio ir Šiaulių valstybinius metrologijos centrus.

Įpareigoti Lietuvos valstybinę standartizacijos tarnybą užtikrinti, kad per mėnesį būtų įregistruoti šių metrologijos centrų įstatai.

3. Nustatyti, kad:

3.1. Lietuvos valstybinė kokybės inspekcija bei jos padaliniai dirba tose pačiose patalpose (taip pat pagalbinėse bei ūkinėse), kuriomis naudojosi iki pertvarkymo.

Ryšium su tuo Žemės ūkio ministerija, miestų ir rajonų savivaldybės turi tas patalpas nustatytąja tvarka priskirti Lietuvos valstybinei kokybės inspekcijai;

3.2. Lietuvos valstybinės standartizacijos tarnybos reguliavimo sferai priskiriama:

Vilniaus, Kauno, Klaipėdos, Panevėžio ir Šiaulių valstybiniai metrologijos centrai;

valstybinė įmonė „Matas“;

valstybinė įmonė „Skalė“;

valstybinė įmonė „Standartų spaustuvė“.

4. Patvirtinti Lietuvos valstybinės standartizacijos tarnybos nuostatus (pridedama).

5. Pavesti Lietuvos valstybinei kokybės inspekcijai per mėnesį pateikti Lietuvos Respublikos Vyriausybei savo nuostatų projektą.

6. Finansų ministerija kartu su Lietuvos valstybine standartizacijos tarnyba ir Lietuvos valstybine kokybės inspekcija turi sureguliuoti šios tarnybos ir inspekcijos finansavimo klausimus.

7. Pavesti Lietuvos valstybinei standartizacijos tarnybai ir Lietuvos valstybinei kokybės inspekcijai kartu su Teisingumo ministerija parengti Lietuvos Respublikos administracinių teisės pažeidimų kodekso pakeitimus savo kompetencijos klausimais ir pateikti Lietuvos Respublikos Vyriausybei atitinkamo įstatymo projektą.

8. Išbraukti iš Lietuvos Respublikos Vyriausybės 1990 m. balandžio 25 d. nutarimo Nr. 125 „Dėl kai kurių departamentų prie Lietuvos Respublikos Vyriausybės steigimo“ (Žin., 1990, Nr. 14-403) žodžius „Standartizacijos ir kokybės“.

9. Pripažinti netekusiais galios:

9.1. Lietuvos Ministrų Tarybos 1989 m. rugsėjo 28 d. nutarimą Nr. 200 „Dėl Lietuvos valstybinės žemės ūkio ir maisto produktų kokybės inspekcijos“ (Žin., 1989, Nr. 29-387);

9.2. Lietuvos Ministrų Tarybos 1989 m. spalio 17 d. potvarkį Nr. 215p;

9.3. Lietuvos Respublikos Vyriausybės 1990 m. gegužės 17 d. nutarimo Nr. 155 „Dėl Lietuvos Respublikos Vyriausybės departamentų pagrindinių funkcijų“ (Žin., 1990, Nr. 18-477) 2 punkto skyrių „Standartizacijos ir kokybės departamentas prie Lietuvos Respublikos Vyriausybės“;

9.4. Lietuvos Respublikos Vyriausybės 1990 m. rugpjūčio 6 d. potvarkį Nr. 197p;

9.5. Lietuvos Respublikos Vyriausybės 1990 m. spalio 22 d. nutarimą Nr. 316 „Dėl Standartizacijos ir kokybės departamento prie Lietuvos Respublikos Vyriausybės nuostatų patvirtinimo“ (Žin., 1990, Nr. 33-810).

LIETUVOS RESPUBLIKOS MINISTRAS PIRMININKAS	G. VAGNORIUS

PATVIRTINTA

Lietuvos Respublikos Vyriausybės

1991 m. gruodžio 2 d. nutarimu Nr. 519

LIETUVOS VALSTYBINĖS STANDARTIZACIJOS TARNYBOS NUOSTATAI

BENDRIEJI NUOSTATAI

1. Lietuvos valstybinė standartizacijos tarnyba (toliau vadinama – Valstybinė standartizacijos tarnyba) yra Lietuvos Respublikos vykdomosios valdžios organas.

Valstybinė standartizacijos tarnyba pagal savo kompetenciją vykdo Lietuvos Respublikos Vyriausybės politiką standartizacijos, metrologijos ir kokybės valdymo srityje.

2. Valstybinė standartizacijos tarnyba savo veikloje vadovaujasi Lietuvos Respublikos Konstitucija (Pagrindiniu Įstatymu), Lietuvos Respublikos Vyriausybės įstatymu, kitais Lietuvos Respublikos įstatymais, Lietuvos Respublikos Vyriausybės nutarimais bei potvarkiais, taip pat šiais nuostatais, pagal savo kompetenciją organizuoja įstatymų ir kitų normatyvinių aktų įgyvendinimą ir tikrina, kaip jie vykdomi įmonėse, įstaigose ir organizacijose, apibendrina jų taikymo praktiką, rengia pasiūlymus dėl įstatymų ir kitų normatyvinių aktų leidimo bei jų tobulinimo ir teikia juos Lietuvos Respublikos Vyriausybei.

3. Valstybinės standartizacijos tarnybos centrinio aparato darbuotojų metinį darbo apmokėjimo fondą tvirtina Lietuvos Respublikos Vyriausybė.

4. Valstybinė standartizacijos tarnyba yra juridinis asmuo ir turi antspaudą su Lietuvos valstybės herbu bei savo pavadinimu.

VALSTYBINĖS STANDARTIZACIJOS TARNYBOS

UŽDAVINIAI IR FUNKCIJOS

5. Svarbiausieji Valstybinės standartizacijos tarnybos uždaviniai yra:

5.1. formuoti ir vykdyti standartizacijos, metrologijos ir kokybės valdymo politiką Respublikoje;

5.2. kurti valstybinę standartizacijos sistemą;

5.3. kurti produkcijos sertifikavimo sistemą;

5.4. užtikrinti matavimų vienovę visose Respublikos ūkio šakose.

6. Valstybinė standartizacijos tarnyba, vykdydama jai pavestus uždavinius:

6.1. koordinuoja visų Respublikos ūkio šakų standartizacijos, metrologijos, kokybės valdymo veiklą ir metodiškai jai vadovauja;

6.2. tvirtina Lietuvos Respublikos standartus, rūpinasi normatyvinių techninių dokumentų bazės formavimu;

6.3. organizuoja tarptautinių ir užsienio šalių standartų panaudojimą;

6.4. standartizuoja lietuviškąją technikos ir kitų sričių terminiją;

6.5. formuoja pagrindinių standartizacijos organizacijų sistemą Respublikoje ir nustato jų funkcijas;

6.6. steigia technikos komitetus (specialistų grupes) normatyviniams techniniams dokumentams rengti ir metodiškai jiems vadovauja;

6.7. rūpinasi etalonų ir pavyzdinių matavimo priemonių bazės plėtojimu;

6.8. organizuoja bendrosios paskirties matavimo priemonių patikrą bei remontą ir gaminamų matavimo priemonių valstybinius bandymus arba metrologinę atestaciją;

6.9. tvarko vienodo laiko skaičiavimą Respublikoje;

6.10. organizuoja produkcijos bandomųjų padalinių bei laboratorijų atestaciją;

6.11. rūpinasi produkcijos sertifikavimo centrų steigimu, jų akreditavimu Respublikoje, kontroliuoja jų veiklą ir nustato sertifikatų išdavimo tvarką;

6.12. koordinuoja organizacijų, kontroliuojančių produkcijos (paslaugų) standartų atitiktį ir metrologijos taisyklių laikymąsi, darbą;

6.13. registruoja normatyvinius techninius dokumentus ir gaminamas matavimo priemones;

6.14. rūpinasi standartizacijos ir metrologijos specialistų rengimu ir jų kvalifikacijos kėlimu;

6.15. nustatytąja tvarka teikia informaciją ir paslaugas ministerijoms, departamentams, kitoms valstybinėms tarnyboms, savivaldybėms, įmonėms, įstaigoms bei organizacijoms, aprūpina juos reikiama metodine literatūra;

6.16. pagal savo kompetenciją atstovauja Lietuvos Respublikos interesams tarptautinėse organizacijose;

6.17. vykdo valstybės turto savininko funkcijas jai priskirtoje reguliavimo sferoje, garantuodama visiems nuosavybės subjektams ūkinės veiklos laisvę ir lygiateisiškumą;

6.18. ekonominėmis ir teisinėmis priemonėmis reguliuoja visų nuosavybės subjektų, priskirtų jos reguliavimo sferai, veiklą;

6.19. teikia ministerijų, departamentų, kitų valstybinių tarnybų, savivaldybių, įmonių, įstaigų ir organizacijų vadovams informaciją apie jų standartizacijos, metrologijos ir kokybės valdymo tarnybų darbą.

VALSTYBINĖS STANDARTIZACIJOS

TARNYBOS TEISĖS

7. Valstybinė standartizacijos tarnyba, vykdydama jai pavestus uždavinius, turi teisę:

7.1. leisti, išimties būdu, Lietuvos Respublikos standartus;

7.2. gauti iš ministerijų, departamentų, kitų valstybinių tarnybų, savivaldybių, įmonių, įstaigų bei organizacijų išvadas, pasiūlymus ir kitą informaciją, kurios reikia Lietuvos Respublikos įstatymų, Lietuvos Respublikos Vyriausybės nutarimų ir kitų dokumentų jos kompetencijos klausimais projektams rengti;

7.3. gauti iš įmonių, įstaigų bei organizacijų informaciją apie atliekamus standartizacijos, metrologijos ir kokybės valdymo darbus;

7.4. pasitelkti ministerijų, departamentų, kitų valstybinių tarnybų, įmonių, įstaigų bei organizacijų specialistus, susitarus su jų vadovais, savo srities klausimams spręsti;

7.5. tvirtinti ir leisti pagal savo kompetenciją privalomus vykdyti ministerijoms, departamentams, kitoms valstybinėms tarnyboms, įmonėms, įstaigoms bei organizacijoms dokumentus (prieš tai nustatytąja tvarka juos suderinus);

7.6. spręsti klausimą dėl produkcijos (paslaugų) normatyvinių techninių dokumentų, neatitinkančių vartotojų interesų, tolesnio taikymo.

VALSTYBINĖS STANDARTIZACIJOS TARNYBOS

DARBO ORGANIZAVIMAS

8. Valstybinei standartizacijos tarnybai vadovauja direktorius, kurį skiria pareigoms ir atleidžia iš pareigų Lietuvos Respublikos Vyriausybės pirmininkas (ministras pirmininkas).

Valstybinės standartizacijos tarnybos direktorius turi pavaduotoją, kurį skiria pareigoms ir atleidžia iš pareigų Lietuvos Respublikos Vyriausybės pirmininkas (ministras pirmininkas) direktoriaus teikimu.

9. Valstybinės standartizacijos tarnybos direktorius:

9.1. asmeniškai atsako už tai, kad tarnyba vykdytų jai pavestus uždavinius;

9.2. nustato, kokiu mastu direktoriaus pavaduotojas, tarnybos struktūrinių padalinių vadovai yra atsakingi už vadovavimą atskiroms tarnybos veiklos sritims, už tarnybos struktūrinių padalinių, jos reguliavimo sferai priskirtų įmonių darbą;

9.3. nustato tarnybos kolegijos narių skaičių ir tvirtina personalinę kolegijos sudėtį;

9.4. organizuoja tarnybos kolegijos posėdžius ir vadovauja jiems;

9.5. priima į darbą ir atleidžia iš darbo tarnybos struktūrinių padalinių vadovus ir kitus darbuotojus, nustatytąja tvarka skiria pareigoms ir atleidžia iš pareigų tarnybos reguliavimo sferai priskirtų įmonių vadovus, skiria jiems drausmines nuobaudas, skatina už gerą darbą;

9.6. tvirtina tarnybos centrinio aparato struktūrą ir etatų sąrašą neviršijant Lietuvos Respublikos Vyriausybės nustatyto metinio darbo apmokėjimo fondo;

9.7. tvirtina tarnybos struktūrinių padalinių, jos reguliavimo sferai priskirtų įmonių nuostatus (įstatus);

9.8. vykdo kitus įstatymo jam suteiktus įgaliojimus.

Direktoriui nesant, direktoriaus pareigas jo pavedimu eina direktoriaus pavaduotojas.

10. Valstybinė standartizacijos tarnyba, remdamasi Lietuvos Respublikos įstatymais, Lietuvos Respublikos Vyriausybės nutarimais bei potvarkiais ir juos vykdydama, leidžia įsakymus ir kitus aktus, organizuoja ir tikrina jų vykdymą.

Valstybinės standartizacijos tarnybos įsakymai ir kiti aktai standartizacijos, metrologijos ir kokybės valdymo klausimais privalomi ministerijoms, departamentams, kitoms valstybinėms tarnyboms, savivaldybėms, įmonėms, įstaigoms ir organizacijoms.

Valstybinė standartizacijos tarnyba prireikus kartu su ministerijomis, departamentais, kitomis valstybinėmis tarnybomis leidžia bendrus įsakymus ir kitus aktus.

11. Valstybinėje standartizacijos tarnyboje sudaroma kolegija, į kurią įeina direktorius (pirmininkas), direktoriaus pavaduotojas pagal pareigas, taip pat kiti tarnybos struktūrinių padalinių bei jos reguliavimo sferai priskirtų įmonių, organizacijų darbuotojai.

12. Valstybinės standartizacijos tarnybos kolegija svarsto svarbiausiuosius veiklos klausimus, susijusius su tarnybos pagrindinių uždavinių ir funkcijų vykdymu, išklauso tarnybos struktūrinių padalinių, jos reguliavimo sferai priskirtų įmonių, organizacijų vadovų ataskaitas, svarsto svarbiausiųjų tarnybos įsakymų ir kitų aktų projektus, sprendimų vykdymo, kadrų rengimo ir ugdymo klausimus.

Kolegijos sprendimai paprastai įgyvendinami Valstybinės standartizacijos tarnybos įsakymais.

13. Prie Valstybinės standartizacijos tarnybos sudaroma metodinė techninė taryba standartizacijos, metrologijos ir kokybės valdymo problemoms nagrinėti.

Metodinės techninės tarybos sudėtį ir nuostatus tvirtina Valstybinės standartizacijos tarnybos direktorius.

______________